**ΕΝΕΡΓΗΤΙΚΗ – ΠΑΘΗΤΙΚΗ ΣΥΝΤΑΞΗ**

**ΔΙΚΑΙΟΛΟΓΗΣΗ ΕΠΙΛΟΓΗΣ**

**ΕΝΕΡΓΗΤΙΚΗ**

* Δίνει έμφαση στο **υποκείμενο** της ενέργειας, δηλαδή στο πρόσωπο ή στο πράγμα που ενεργεί.
* Το ύφος καθίσταται **απλός** και **κατανοητό**  και επομένως αποτελεσματικό επικοινωνιακά

**ΠΑΘΗΤΙΚΗ**

* Δίνει έμφαση στην **ενέργεια** του υποκειμένου, δηλαδή στην **πράξη**, το **γεγονός**.
* Το ύφος καθίσταται **απρόσωπο** και **επίσημο**, πιο σύνθετο, πολύπλοκο.
* Συναντάται σε κείμενα απαιτητικά (δοκίμια, επιστημονικά κείμενα κτλ.)

**ΣΗΜΕΙΑ ΠΟΥ ΠΡΕΠΕΙ ΝΑ ΠΡΟΣΕΞΟΥΜΕ**

1. Κατά τη μετατροπή της σύνταξης από ενεργητική σε παθητική προσέχουμε να μεταφέρουμε το ρήμα **στον ίδιο χρόνο**,

π.χ. Η Παιδεία διαμόρφωσε το ήθος του.

Το ήθος του διαμορφώθηκε (και όχι διαμορφώνεται ή διαμορφωνόταν) από την Παιδεία.

2. Κατά τη μετατροπή, οι **προσδιορισμοί** πρέπει να συμφωνούν με τη (διαφορετική πιθανόν) πτώση των προσδιοριζόμενων όρων στο άλλο είδος σύνταξης, π.χ.:

Μια τέτοια προσέγγιση της έννοιας αποκαλύπτει τον ρόλο της Παιδείας, δηλαδή την ευθύνη της για τη διάπλαση της προσωπικότητας του νέου.

Ο ρόλος της Παιδείας, δηλαδή η ευθύνη της για τη διάπλαση της προσωπικότητας του νέου, αποκαλύπτεται από μια τέτοια προσέγγιση της έννοιας.

1. Όταν μας ζητείται να μετατρέψουμε τη σύνταξη μίας περιόδου του λόγου με δύο ή περισσότερες προτάσεις, μετατρέπουμε ξεχωριστά κάθε πρόταση, **ξεκινώντας οπωσδήποτε από την κύρια**, και μετά τις συνδέουμε σε ολοκληρωμένη περίοδο, π.χ. Θα επιχειρήσουμε να διερευνήσουμε τη σχέση των selfies με τον ναρκισσισμό. Θα επιχειρηθεί (από εμάς) να διερευνηθεί η σχέση των seines με τον ναρκισσισμό.

4. Σε περίπτωση μετατροπής μιας **αναφορικής πρότασης** που εισάγεται με το «που», πρέπει να το αντικαταστήσουμε με την αντίστοιχη αναφορική αντωνυμία «οποίος, -α, -ο» στην κατάλληλη πτώ­ση, με βάση τη σύνταξη, π.χ.:

Η έρευνα αναδεικνύει το πρόβλημα του ναρκισσισμού, που (το οποίο) επηρεάζει

πολλούς χρήστες του διαδικτύου.

Από την έρευνα αναδεικνύεται το πρόβλημα του ναρκισσισμού, από το οποίο επηρεάζονται πολλοί χρήστες του διαδικτύου.

5. Το ποιητικό αίτιο σε κάποιες προτάσεις παθητικής σύνταξης αντικαθίσταται από γενική υποκειμε­νική, π.χ.:

Η μάχη του ανθρώπου δεν θα χαθεί ενόσω θα υπάρχει η καταφυγή του Λόγου, το βιβλίο.

Κατά τη μετατροπή σε ενεργητική σύνταξη η γενική υποκειμενική δίνει το υποκείμενο, π.χ.: Ο άνθρωπος δεν θα χάσει τη μάχη ενόσω θα υπάρχει η καταφυγή του Λόγου, το βιβλίο.

6. Όταν το **ρήμα είναι αποθετικό**, δηλαδή γραμματικά μέσης φωνής αλλά σημασίας ενεργητικής (ερ­γάζομαι, εκμεταλλεύομαι, διαχειρίζομαι, επεξεργάζομαι **κ.ά.),** κατά τη μετατροπή στην παθητική σύ­νταξη αντικαθίσταται από περίφραση με τα ρήματα είμαι, γίνομαι, τυγχάνω κ.λπ.), π.χ. Ο άνθρωπος εκμεταλλεύεται τη φύση.

Η φύση γίνεται αντικείμενο εκμετάλλευσης του ανθρώπου/από τον άνθρωπο.

**ΑΣΚΗΣΕΙΣ**

1. Να εξηγήσετε την επιλογή της παθητικής σύνταξης (αντί της ενεργητικής) στην παρουσίαση της είδησης από τα ΜΜΕ και να μεταφέρετε το απόσπασμα στην ενεργητική σύνταξη.

Συνελήφθησαν τρεις ύποπτοι για τρομοκρατική ενέργεια, οι οποίοι αργότερα αφέθηκαν ελεύθεροι

2. Να μεταφέρετε το απόσπασμα στην ενεργητική σύνταξη. Ποια σύνταξη θα χρησιμοποιούσατε εάν γνωρίζατε τον δράστη, αλλά θα θέλατε να αποφύγετε να τον αναφέρετε;

Παραβιάστηκε η πόρτα του σχολείου.

3. Να μεταφέρετε το απόσπασμα στην ενεργητική σύνταξη χρησιμοποιώντας ως υποκείμενο τη φρά­ση «Ο Κώστας...». Γιατί κατά τη γνώμη σας προτιμήθηκε η παθητική σύνταξη;

Διατυπώθηκαν πολλές απερίσκεπτες προτάσεις στη συνέλευση μας πριν από λίγο.

**4**. Ποιος όρος / φράση της πρότασης μπορεί να παραλειφθεί χωρίς επιπτώσεις στο νόημα; Να μεταφέ­ρετε το απόσπασμα στην ενεργητική σύνταξη.

Ο άνθρωπος θεωρείται συνήθως «επιτυχημένος» ή «αποτυχημένος» από την κοινή γνώμη με βάση κυ­ρίως την επαγγελματική του πορεία.

5. Να μεταφέρετε το παρακάτω απόσπασμα στην παθητική σύνταξη. Ποιο απόσπασμα κρίνετε ως πιο αποτελεσματικό στην επικοινωνία σας με έναν νέο της ηλικίας σας;

Τα νέα ηλεκτρονικά μέσα επικοινωνίας, η δυνατότητα μιας «εδώ και τώρα, αυτή-τούτη-τη-στιγμή» επι­κοινωνίας αχρήστεψαν και έθεσαν εκτός τόπου και χρόνου τον λόγο ύπαρξης των γραμμάτων.

**6.** Να μεταφέρετε το απόσπασμα στην παθητική σύνταξη και να συγκρίνετε τα δύο αποσπάσματα ως προς τον βαθμό δυσκολίας στην κατανόηση τους.

Η στενή αντίληψη για την αγωγή περιορίζει τον ρόλο της παιδείας αποκλειστικά στο γνωστικό υλικό και απομακρύνει τον διδάσκοντα από τον ευρύτερο χώρο της συλλογικής προσπάθειας και της γόνιμης ανταλλαγής ιδεών με τις δημιουργικές προοπτικές που δίνουν οι ανοιχτές ερωτήσεις.

7. Να μεταφέρετε το απόσπασμα στο αντίθετο είδος σύνταξης. Τι παρατηρείτε κατά τη μετατροπή τής τελευταίας πρότασης της περιόδου;

Ο κόσμος μας θα ήταν πιο ευτυχισμένος, αν οι λαοί εφάρμοζαν περισσότερο τη συνεργασία, αν οι μη­χανές πραγματοποιούσαν τη μονότονη εργασία, αν η ανθρώπινη απληστία δεν κατέστρεφε ό,τι ωραίο υπάρχει στη φύση, αν οι ισχυροί σέβονταν περισσότερο την ανθρώπινη αξία.

8. Να αντικαταστήσετε την αναφορική αντωνυμία «που» με τον κατάλληλο τύπο της αναφορικής αντω­νυμίας «ο οποίος» και στη συνέχεια να μετατρέψετε το απόσπασμα στο αντίθετο είδος σύνταξης.

Πρέπει να δημιουργήσουμε τις κατάλληλες συνθήκες που θα εξασφαλίσουν στον τόπο μας την οικονο­μική ανάπτυξη.

9. Ποιος όρος της πρότασης αντικαθιστά τον ρόλο του ποιητικού αιτίου; Να μετατρέψετε το απόσπα­σμα στην ενεργητική σύνταξη.

Στο δημιουργικό σχολείο πρέπει να προσεχθεί ιδιαίτερα ο τρόπος υποβολής των ερωτήσεων του εκ­παιδευτικού.

10. Να μεταγράψετε το απόσπασμα χρησιμοποιώντας ως υποκείμενο τη φράση «Το πλαίσιο...».

Αυτά τα στατιστικά στοιχεία διαμορφώνουν το πλαίσιο του οξύτατου πράγματι εκπαιδευτικού μας προβλήματος και τον χαρακτήρα των παρεμβάσεων στο Λύκειο αλλά και την τριτοβάθμια εκπαίδευση.

11. Συγκρίνοντας τα δύο παρακάτω αποσπάσματα, να εξηγήσετε τι επιδιώκει να τονίσει ο συγγραφέας σε κάθε απόσπασμα με βάση το είδος της σύνταξης που επιλέγει. Να απαντήσετε λαμβάνοντας υπόψη και το περιεχόμενο των αποσπασμάτων. Στη συνέχεια, να μεταφέρετε τα αποσπάσματα στο αντίθετο είδος σύνταξης.

Εάν τα κράτη και η διεθνής κοινότητα εκπληρώσουν τις δεσμεύσεις τους, μπορούν να επιτύχουν θετικά αποτελέσματα στον αγώνα ενάντια στον υποσιτισμό.

Αν ο σχολικός χρόνος δεν επιμηκυνθεί από το Υπουργείο Παιδείας με κατάλληλη διευθέτηση των υποχρεώσεων του μαθητή, ώστε να μην εξουθενώνεται από την πρόσθετη εργασία, και με πρόβλεψη αναγκών στοιχειώδους ψυχαγωγίας, δεν θα λυθούν τα συσσωρευμένα προβλήματα.

12. Να μεταφέρετε την αναφορική πρόταση στην παθητική σύνταξη. Μπορεί, μετά τη μετατροπή τής σύνταξης της αναφορικής πρότασης, η σύνταξη της κύριας πρότασης να παραμείνει ενεργητική; Να αιτιολογήσετε την απάντηση σας.

Όσο η εκπαιδευτική πολιτική παραμελεί την επαγγελματική εκπαίδευση, διατηρεί άθικτο τον αριστο­κρατικό και συντεχνιακό διαχωρισμό των απασχολήσεων σε επιστημονικές και βάναυσες.

13. Να εντοπίσετε το συντακτικό λάθος στο παρακάτω απόσπασμα και να το μεταγράψετε σωστά στην ενεργητική και την παθητική σύνταξη.

Οι οικονομικοί μετανάστες εκμεταλλεύονται συχνά από μερικούς ασυνείδητους συμπατριώτες μας.

14. Ποιο είναι το εννοούμενο ποιητικό αίτιο στην κύρια πρόταση και γιατί παραλείπεται; Να μεταφέ­ρετε το απόσπασμα στην ενεργητική φωνή μετατρέποντας το ποιητικό αίτιο της αναφορικής πρό­τασης (από την οποία) σε υποκείμενο (η οποία).

Σχεδόν καθημερινά ασκείται στην τηλεόραση ένα είδος εύκολης κριτικής, από την οποία επηρεάζεται και διαμορφώνεται η κρίση της κοινής γνώμης.

15. Να σχολιάσετε την επιλογή της σύνταξης στο παρακάτω απόσπασμα λαμβάνοντας υπόψη ότι ανή­κει στον επιστημονικό λόγο. Να το μεταφέρετε στο αντίθετο είδος σύνταξης.

Πρώτα απ' όλα, για να διαγνωστεί ναρκισσιστική διαταραχή της προσωπικότητας θα πρέπει να δια­πιστώνεται ένα διάχυτο πρότυπο μεγαλείου -στη φαντασία ή τη συμπεριφορά-, σε συνδυασμό με την ανάγκη για θαυμασμό και την έλλειψη ενσυναίσθησης. Θα πρέπει, επίσης, να παραβλάπτεται η λειτουργικότητα του ατόμου και να πληρούνται συγκεκριμένα κριτήρια.

**4.**

**Στις προτάσεις που ακολουθούν τα αποθετικά ρήματα χρησιμοποιοο ή μία περίφραση, αν θέλετε να έχετε παθητική σύνταξη, ή αλλάξτε τη σύνταξη ώστε να γίνει ενεργητική.**

1. Oι όροι της συνθήκης ειρήνης διαπραγματεύτηκαν από τους εμπολέμους.
2. Όσοι από την τάξη μου είχαν αποτύχει στις εξετάσεις ειρωνεύτηκαν από τους άλλους.
3. Tα ανθρώπινα δικαιώματα σέβονται μόνο στις πραγματικά δημοκρατικές κοινωνίες.
4. H συμφωνία εγγυήθηκε από τους συμβαλλομένους.
5. Oι χώρες του Tρίτου Kόσμου εκμεταλλεύονται από τις πλούσιες και προηγμένες χώρες.
6. Tα γεγονότα διηγούνταν από διαφορετικούς ανθρώπους, που τα αντιμετώπιζαν με εντελώς διαφορετικό τρόπο.
7. Mερικές φορές μικρά παιδιά κακομεταχειρίζονται από τους γονείς τους.
8. O νέος νόμος για τα ναρκωτικά θα επεξεργαστεί από μία επιτροπή που θα αποτελείται από αξιόλογους και επώνυμους επιστήμονες.
9. H υπέρμετρη φιλοδοξία του και ο εγωισμός του δεν ανέχονται από κανέναν.
10. Tο καινούριο παιχνίδι περιεργάστηκε από το μικρό γιο του.